钦定古今图书集成/历象汇编/岁功典/第002卷 > 金
## 钦定古今图书集成/历象汇编/岁功典/第002卷 > 金

### 海陵天德二年令有司行荐新之礼

按《金史海陵本纪》不载　按《礼志》：“天德二年，命有司
议荐新礼，依典礼合用时物，令太常卿行礼。正月，鲔。
明昌间用牛鱼，无则鲤代。二月，雁。三月，韭以卵、以葑。
四月，荐冰。五月，笋蒲羞以含桃。六月，彘肉、小麦仁。七
月，尝雏鸡以黍，羞以瓜。八月，羞以芡、以菱、以栗。九月，
尝粟与稷，羞以枣、以棃。十月，尝麻与稻，羞以兔。十一
月，羞以麇，十二月羞以鱼。”从之。〈牛鱼状似鲔鲔之属也〉

### 世宗大定三年有司请荐新附时飨之月从之

按《金史世宗本纪》，不载。　按《礼志》，“大定三年，有司言
每岁太庙五飨，若复荐新，似涉繁数。拟遇时飨之月，
以所荐物附于笾豆荐之，以合古者祭不欲数之义。”
制可。